**„Aktivity“**

**„Scrabble“**

Význam: Aktivita má za cieľ náhodne premiešať žiakov, teda vytvoriť netradičné dvojice/ skupiny a podporiť ich vzájomnú spoluprácu, nakoľko majú spoločný cieľ. Za krátky čas potrebujú nájsť z vopred pripravených písmen čo najviac slov týkajúcich sa pojmu inklúzia.

Postup: Účastníci sa na pokyn vyučujúceho rozdelia do skupín (vznikne premiešanie národov/ rás/ vierovyznaní a pod.) a po vyzvaní začnú vytvárať z vopred pripravených písmen čo najviac slov týkajúcich sa pojmu inklúzia. Dôležitá je kooperácia a tolerancia, aby bol dosiahnutý požadovaný cieľ. Po uplynutí času dvojice/ skupiny prezentujú svoje utvorené slová. Zároveň prebieha voľná konverzácia, či vyskladané slová majú súvis s pojmom inklúzia.

**„Komunitný kruh“**

Význam: Navodenie atmosféry, uvoľnenie napätia, zabezpečenie bezpečnosti a rovnocennosti, priestor pre vyjadrenie pocitov.

Postup: Účastníci aktivity stoja/ sedia v kruhu, či už v triede, alebo kdesi vonku. Výhodou zoskupenia do kruhového útvaru je vytvorenie pocitu bezpečnosti a rovnocennosti, nakoľko každý na seba vidí, každý je v rovnakej pozícii, účastníci si vedia pozerať do očí. Pravidlá, o čom sa budú účastníci rozprávať, nastoluje zväčša (možné sú aj návrhy zo strany účastníkov) vyučujúci. V našom prípade išlo o techniku pomocou farebných papierikov, pričom nik vopred nevidel, čo je na tom, ktorý si vzal, napísané. Na farebných papierikoch boli napísané rôzne pocity (na 1 papieriku vždy len 1 poci). Ten, kto bol na rade, mal opísať, ako a kedy prežíva pocit zaznamenaný na papieriku. Ako sa pri tom cíti, ako to vie „stráviť“, čo mu pomáha a pod.. Slobodné vyjadrenie dovoľuje lepšie spoznať účastníkov, vedieť sa vžiť do ich prežívania, pochopiť ich nálady, prejavy správania a pod.. Možností, ako realizovať túto aktivitu, ako aj aké témy zvoliť, je neúrekom, záleží to na kreativite samotného pedagóga.

**„Kde? Kto? Ako? Kedy?“**

Význam: Aktivita má poukázať na celé spektrum možností využitia, resp. realizovania inkluzívneho vzdelávania na rôznych vyučovacích predmetoch, rôznymi spôsobmi, na rôznych (neraz i netradičných) miestach.

Postup: Účastníci si navrhnú približne 4 -5 vyučovacích predmetov, kde by chceli danú tému rozvíjať a hľadajú možnosti a spôsoby, kde a za akých okolností sa dokážu aplikovať prvky inkluzívneho vzdelávania do bežného vyučovacieho procesu/ do bežných učebných osnov či plánov. Jednou z ponúknutých možností v rámci inšpirácie a lepšej predstavivosti netradičného realizovania aktivity môže byť aj napríklad vytvorenie menších skupín, ktoré sa pokúsia „nakúpiť“ oblečenie pre vyučujúceho podľa toho, ako ho poznajú a vnímajú. Možností je neúrekom. Cieľom je poukázať na možnosť vybočenia zo stereotypných činností a priestorov a nebáť sa ísť aj do „terénu“.

**„Multikultúrna edukácia“**

Význam: Priblížiť stratégie zamerané na podporu multikultúrnej triedy uplatniteľné v bežných školských podmienkach.

Postup: V úvode je potrebné vymedziť si 4 dôležité slová úzko súvisiace s multikultúrnou edukáciou, a teda aj inkluzívnym vzdelávaním, a to: kritické myslenie, spolupráca, kreativita a komunikácia. Je potrebné mať na pamäti, že by mali byť všade prítomné a mali by pôsobiť ako odrazový mostík pre tvorbu ďalších zadaní, ktoré majú za cieľ spriechodniť vytváranie podmienok pre plnohodnotné nažívanie všetkých členov skupiny. Prostredníctvom ponúknutého videa majú účastníci možnosť vidieť, že úspešnosť inkluzívneho vzdelávania vieme docieliť aj menej všednými postupmi. Mali sme možnosť zhliadnuť, že je prospešné umožniť žiakom odprezentovať svoj národ/ národnosť/ rasu netradičným spôsobom, či už prostredníctvom gurmánskeho zážitku, oslavy narodenín, prezentovaním vlastnej histórie a dedičstva prostredníctvom vlastných fotiek, nahrávok, filmu či návštevy knižnice a pod..

**„Motivačný strom“**

Význam: Cieľom aktivity je spoznať nové pohľady a vnímania na bežné situácie, teda lepšie pochopiť individualitu a jedinečnosť každého z nás. .

Postup: Biela tabuľa a farebné lepiace papieriky tvoria akýsi štart tejto aktivity. Na tabuli je nakreslený strom, resp. „motivačný strom“. Téma bola v našom prípade: „Čo Ťa motivuje ísť každý deň do práce?“ Na farebný papierik mal každý z účastníkov napísať, čo ho motivuje, aby išiel do práce. Následne ho prilepiť na predkreslený strom. Po prilepení posledného papierika účastníci pristúpia k tabuli a vyberú si papierik, ktorý ich zaujal (text na papieriku, ktorý ich zaujal). Úlohou každého zúčastneného je prečítať nahlas zvolený text a vyjadriť dôvod, prečo si vybral práve ten, čo ho na ňom zaujalo. Takto si prejdeme celý „motivačný strom“.

**„Jazyky“**

Význam: Oboznámiť sa neformálnym spôsobom o tradíciách, zvyklostiach, hudbe, jedle, umení, histórii ľudí iných národov/ národností/ rás.

Postup: Aktivita začína prostredníctvom aktivizačnej metódy „brainstorming“, ktorá má za cieľ motivovať účastníkov k nasledovnej činnosti. Za ideálnych podmienok vzniknú skupinky tvorené ľuďmi z rôznych krajín/ kultúr/ národov...Vo vymedzenom čase diskutujú v rámci skupiny o svojich zvyklostiach, predstavujú členom skupiny ich národné jedlo, piesne, región. Je dôležité, aby sa všetci členovia skupiny prestriedali, vymenili si tak informácie a obohatili sa o nové poznatky. Vďaka takémuto spoznávaniu neraz ľahšie prerazia bariéry a predsudky a priblížia sa k ľuďom, ktorých predtým možno odcudzovali, alebo vôbec nepoznali. Nadobudnuté poznatky poukazujú na originalitu a jedinečnosť každého z nás. Každý človek je prínosom, každý má čo ponúknuť, čím zaujať. V závere aktivity účastníci diskutujú o tom, čo ich najviac prekvapilo, zaujalo a pod..

**„V múzeu/ galérii“**

Význam: Rozvoj kritického myslenia, kreativity, tvorba vlastného úsudku.

Postup: Aktivita sa odporúča realizovať na miestach, kde to „dýcha“ umením, či už je to múzeum, galéria a pod.. Účastníci obdržia pracovný list/ záznamový hárok, na ktorý budú počas individuálnej prehliadky zapisovať svoje pozorovania, pocity a pod.. Na lepšiu orientáciu poslúži tabuľkový systém, pričom každý stĺpec v tabuľke má iný zámer. Do jedného stĺpca účastníci aktivity zapisujú: „ja vidím...“, do druhého: „ja si myslím...“, do ďalšieho: „ja cítim...“. Po ukončení prehliadky je priestor na prezdieľanie svojich pocitov a vnemov, kedy môžu účastníci zaznamenať rozdielnosť vnímania okolitého sveta, v tomto prípade prostredia s prvkami umenia, v ktorom sa pohybovali a ktorého atmosféru priebežne zachytávali. Prostredníctvom aktivity sa dá veľmi zrozumiteľne a priaznivo poukázať na fakt, že pre každého je príjemné či nepríjemné čosi iné. Je to rôzne odstupňované, no zároveň akceptovateľné, nakoľko každý z nás má možnosť povedať si svoj názor a slobodne sa prejavovať.